29.9.2023
SL
Uradni list Evropske unije
C 349/23
3.4 Ukrepi za spodbujanje učinkovite porabe vode morajo obravnavati celoten vodni cikel ter zajemati tako količinske kot kakovostne vidike.
Ne bi smeli obravnavati le odvzema/porabe pitne vode, temveč bi morali vključiti tudi koristi krožne rabe vode (ponovna uporaba vode) in ozaveščati o tem, da je voda vsebovana tudi v izdelkih in storitvah, ki jih uporabljamo.
To bo zasebnim gospodinjstvom pomagalo bolje razumeti vpliv njihovih potrošniških odločitev na kakovost in količino vodnih virov v njihovi regiji, državi in po svetu.
Prav tako bo državljanom pomagalo k večji ozaveščenosti o vseh vidikih svoje individualne porabe vode, in sicer tako doma kot zunaj doma, in o tem, kako lahko vodo uporabljajo učinkovito.
Vloga organizacij civilne družbe je ključna glede pomoči pri njihovi izbiri in izvajanju strategij za bolj učinkovito in boljšo porabo.
3.5 Učinkovita poraba vode je sicer nujna v vseh delih Evrope, še posebej pa na območjih, kjer vode primanjkuje ali pa so sušna obdobja pogostejša.
Učinkovitost sistema za oskrbo z vodo bi bilo treba vključiti v splošno strategijo, da se zagotovi celosten pristop.
Možne rešitve bi bilo treba iskati tudi v bolj v prihodnost usmerjenih strategijah dobaviteljev vode, vključno z ocenjevanjem in obvladovanjem tveganj v oskrbovalnem sistemu, obvladovanjem iztekanja, alternativnimi viri vode itd.
3.6 Čeprav teorija predlaga uporabo številnih drugih indikatorskih parametrov (tema vode je za to zelo primerna), bi bilo treba upoštevati, da je z iskanjem dodatnih podatkov ter njihovim potrjevanjem in razširjanjem veliko dela.
Te nadaljnje dejavnosti so v pristojnosti evropskih centralnih struktur, pa tudi držav članic in njihovih agencij ali operativnih podjetij, ki iščejo in pripravljajo take podatke.
Dodatna dejavnost v okviru že tako obsežnega dela ne bo nujno izboljšala kakovosti postopka.
Zato je namesto dodajanja novih kazalnikov ustrezneje čim bolje izkoristiti obstoječe.
V Bruslju, 12. julija 2023 Predsednik Evropskega ekonomsko-socialnega odbora Oliver RÖPKE